Wanita digalakkan lakukan pemeriksaan kanser payudara
KUCHING: Bersempena kempen Kesedaran Kanser Payudara, Medi Beaute menggalakkan wanita untuk mengambil jemputan pemeriksaan payudara apabila ditawarkan. Pengasas Medi Beaute, Jeune Teoh berkata pada Oktober sahaja, pihaknya telah membantu lebih 200 wanita di Lembah Klang mendapatkan ketenangan fikiran dengan melakukan pemeriksaan payudara. “Jururawat dari Kumpulan Sokongan Kanser Payudara Sarawak (SBCSG) telah menjalankan penyelidikan dan pemeriksaan payudara dari 11.00 pagi hingga 4.00 petang. “Walaupun bulan Kesedaran Kanser Payudara hampir berakhir Oktober ini, itu tidak bermakna usaha kita dalam meningkatkan kesedaran harus berakhir. “Kanser payudara adalah sesuatu yang perlu kita semua sedari sepanjang tahun. Medi Beaute komited untuk meningkatkan kesedaran selama dua bulan, sehingga November 2022,” katanya semasa Kesedaran Kanser Payudara Medi Beaute di sebuah pusat beli belah Kuching, kelmarin. Di samping itu, terdapat Ceramah Kesedaran Kanser Payudara, Kolesterol, Diabetes dan Hipertensi oleh Datu Dr. Zulkifli Jantan, Penasihat Kumpulan Sokongan Kanser Payudara Sarawak (SBCSG) dan Kanser Serviks oleh Dr. Wendy Loh dari bahagian Obstetrik & Ginekologi Hospital Pakar KPJ Kuching.  Ia juga merupakan masa yang sesuai untuk menangani bentuk isu kesihatan lain kepada orang ramai dan menjadi lebih arif tentang langkah-langkah dalam pengesanan.  Pengarah Medi Beaute, Winnie Chen dan Pricilla Tan berkata mereka berhasrat untuk meningkatkan kesedaran tentang kanser payudara di kalangan wanita dan menggalakkan wanita meningkatkan usaha mereka dalam pengesanan awal kanser. Pada majlis sama, Medi Beaute turut mengadakan acara lain, termasuk tarian kecergasan Zumba. 
See author's posts
